14 juliol 2025
14 juliol 2025

## 14 juliol 2025Última actualització: 14 juliol 2025

**El saló de plenaris de l’Ajuntament de Gandia ha acollit esta vesprada l’acte d’entrega del reconeixement de les Falles de Gandia com a Festa d’Interés Turístic Nacional.**

La distinció ha sigut atorgada per la secretària d’Estat de Turisme, **Rosario Sánchez**, i l’alcalde de Gandia, **José Manuel Prieto**, al president de la Federació de Falles de Gandia, **Francisco Martínez**, i a les falleres majors de 2025, **Ariadna Apio** i **María Cremades**.

L’esdeveniment ha comptat amb la presència de la regidora de Turisme, Platges i Promoció Exterior, **Balbina Sendra**; el regidor delegat de Falles, **Adrián Vila**; membres de la corporació municipal, expresidents de la Federació de Falles i representants de les diferents comissions falleres, així com de la Setmana Santa de la ciutat, entre altres.

L’alcalde de Gandia ha agraït, en primer lloc, la visita de la Secretaria d’Estat de Turisme per atorgar este reconeixement, que situa les Falles de la ciutat en el mapa nacional de les festes més rellevants, sumant-se així a la Setmana Santa gandiana, que ja va ser distingida com a Festa d’Interés Turístic Nacional el 2019.

Aquesta designació suposa un impuls per a la promoció i visibilitat de les festes, amb el consegüent impacte positiu en la cultura, l’economia i el turisme local.

Sobre esta distinció, Prieto ha destacat que representa "_un revulsiu més per al nostre turisme d’excel·lència i per a eixe objectiu de qualitat i sostenibilitat, de fidelització i diversificació que perseguim, amb conseqüències directes en la qualitat de vida de tota la ciutadania i en els nostres sectors productius_".

En la seua intervenció, l’alcalde ha recordat que les Falles van ser declarades Festa d’Interés Turístic Autonòmic fa quaranta anys. A més, ha destacat el treball conjunt de la Federació de Falles, els tècnics municipals i nombrosos membres del col·lectiu faller per ressaltar les singularitats de la festa local, com són l’acte del bateig faller, activitats culturals com emissions informatives i curtmetratges fallers, així com el **Museu Faller**, únic al món entre els museus dedicats a la festa fallera. Prieto també ha ressaltat els esforços en matèria de sostenibilitat, amb les escenes ecològiques, i en diversitat, amb les escenes LGTBI.

"_Este reconeixement que celebrem hui amb la secretària d’Estat de Turisme és un èxit col·lectiu del nostre passat, del nostre llegat com a ciutat, del nostre present, però també del futur que ens espera, on el millor està per vindre. És una garantia de conservació i pervivència en el temps, una de les màximes exigències per a concedir estes designacions en l'àmbit nacional_", ha afirmat l’alcalde. Així mateix, ha subratllat la responsabilitat que comporta este distintiu en la transmissió del llegat històric de les Falles, un treball que ha d’implicar tota la societat, el món faller i les institucions per a avançar en la promoció i protecció de la festa.

"_Tenim per davant un camí apassionant i il·lusionant, que ha de servir per a donar a conéixer a qui ens visita els elements i valors que fan singulars les Falles de Gandia. Perquè la festa, quan és oberta, plural i diversa, és sinònim de convivència i integració en l’espai públic_".

Per la seua banda, **Rosario Sánchez** ha assenyalat que "_la declaració d’una festa com d’Interés Turístic Nacional és una distinció molt apreciada per part de la Secretaria d’Estat de Turisme, i que ens fa especial il·lusió concedir_", i ha destacat sobre les Falles de Gandia "_el gran sentiment i la gran implicació de tota una ciutat darrere de la seua festa, perquè és la gent i el sentiment popular allò que sosté i fa gran una festa com les Falles de Gandia_".

Finalment, **Francisco Martínez** ha destacat que la distinció suposa una recompensa a anys de ser fidels "_a la nostra tradició, a l’esforç de les nostres comissions, a la creativitat dels nostres artistes fallers, al treball dels músics, pirotècnics, indumentaristes i de cada una de les persones que, amb la seua passió i dedicació, han fet que les Falles de Gandia siguen el que són hui: una expressió única de cultura, art i sentiment_", i ha afirmat que "_les falles continuaran avant, engrandint la nostra festa i mantenint viva la nostra essència. Perquè les Falles de Gandia no són només monuments que cremen en la Nit de la Cremà; són sentiment, són cultura, són germanor, són el batec d’una ciutat que, cada mes de març, s’ompli de llum, música i pólvora_".

  

**Firma en el Llibre d’Honor**Abans de l’acte, la secretària d’Estat de Turisme ha sigut rebuda en el despatx d’Alcaldia, on ha signat en el **Llibre d’Honor de la Ciutat**, en presència de l’alcalde, la regidora de Turisme i els portaveus de les diferents forces polítiques representades en el consistori.

[Twittear](https://twitter.com/share)